เตรียมส่งคนไทยที่อพยพออกจากยูเครน กลุ่มแรก 96 คน กลับไทยวันนี้
สถานเอกอัครราชทูต ณ กรุงวอร์ซอ รายงานความคืบหน้าการช่วยเหลือคนไทยในยูเครน(สถานะวันที่ 1 มีนาคม 2565 เวลา 01.30 น.) โดยระบุว่า เมื่อวานนี้ (28 ก.พ. 65) ทางสถานเอกอัครราชทูตฯ ได้ช่วยเหลือให้คนไทยที่ศูนย์ปฏิบัติการช่วยเหลือคนไทยในยูเครน อีก 43 คน ซึ่งอพยพออกจากยูเครน เข้ามายังประเทศโปแลนด์ โดยคณะคนไทยได้เดินทางถึงกรุงวอร์ซอโดยสวัสดิภาพ ทำให้ขณะนี้ มีการอพยพคนไทยออกนอกยูเครน รวมแล้ว 142 คน ส่วนที่ได้อพยพคนไทยออกมายูเครนก่อนหน้านี้ 2 ชุด เตรียมจะเดินทางกลับไทย โดยคนไทย ชุดที่ 1 จำนวน 38 คน จะเดินทางโดยเครื่องบิน ออกจากกรุงบูคาเรสต์ ประเทศโรมาเนีย ในวันนี้ (1 มี.ค. 65) และมีกำหนดถึงประเทศไทยวันที่ 2 มีนาคม 2565 โดยสายการบินไทย เที่ยวบินที่TG923 เวลา 06.25 น. ส่วนชุดที่ 2 จำนวน 58 คน จะเดินทางโดยเครื่องบินออกจากกรุงวอร์ซอ ประเทศโปแลนด์ ในวันนี้เช่นกัน และมีกำหนดถึงประเทศไทยวันที่ 2 มีนาคม โดยสายการบินเอมิเรตส์ เที่ยวบินที่ EK384 เวลา 12.05 น.ขณะเดียวกัน จากการตรวจสอบข้อมูลกับกลุ่มคนไทยที่ยังติดค้างอยู่ในเมืองต่างๆ ทราบว่า ทุกคนยังปลอดภัย โดยมีคนไทยอีก 35 คนจากกรุงเคียฟ เมืองคาเคียฟ เมืองซาโปรีเซีย สามารถทยอยเดินทางออกมาได้แล้ว ส่วนใหญ่ อาศัยรถไฟอพยพของยูเครน เพื่อเดินทางออกมาจากเมืองต่างๆ เนื่องจากการเดินทางโดยรถยนต์ ยังมีความเสี่ยงและล่าช้ามากและอยู่ในระหว่างการเดินทางไปยังศูนย์ปฏิบัติการช่วยเหลือคนไทยฯ เมืองลวิฟ โดยคาดว่าจะเดินทางถึงภายในวันนี้ (1 มี.ค. 65)